**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.01.2024, ora 08:00 – 31.01.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 31.01.2024, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Putna, Bistrița, Moldova, bazinele superioare ale Jiului, Oltului și cursul superior al Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Vedea, Tazlău, Bârlad, Jijia, Bahlui, unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri), existente pe râurile din nordul, vestul și centrul țării au fost în extindere și intensificare, iar cele prezente pe râurile din sudul, sud-estul și estul țării, s-au menținut fără modificări importante.

Se situează peste **COTELE DE ATENȚIE** râul Crasna la stațiile hidrometrice Domănești (400+62)-jud. SM şi Berveni (490+40)-jud. SM (sector îndiguit).

**Debitele vor fi, în general, staționare**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega Veche, Bega, Timiş, Bârzava, Moravița, unde vor fi în scădere.

Formațiunile de gheață (gheață la maluri, pod de gheață, năboi, sloiuri) existente, în general, se vor menține fără modificări importante, exceptând cele prezente pe râurile din nordul și centrul țării care vor fi în extindere și intensificare.

Se va menține peste **COTELE DE ATENȚIE** râul Crasna la stațiile hidrometrice Domănești (400+35)-jud. SM şi Berveni (490+10)-jud. SM (sector îndiguit).

**DUNĂRE**

**Debitul la intrarea în țară (secțiunea Baziaș) în intervalul 30.01.2024 – 31.01.2024 a fost staționar, având valoarea de 7400 m3/s**, peste media multianuală a lunii ianuarie (4950 m3/s).

În aval de Porţile de Fier, debitele au fost în scădere pe sectoarele Gruia – Calafat și Călărași – Tulcea și în creștere pe sectorul Bechet – Oltenița.

**Debitul la intrarea în țară (secțiunea Baziaș) va fi în creștere (7500 m3/s).**

În aval de Porţile de Fier, debitele vor fi în scădere pe sectoarele Gruia – Bechet și Brăila – Tulcea și în creștere pe sectorul Corabia – Vadu Oii.

***Se situează în faza I de apărare următoarele sectoare de dig:***

- Ciulineț–Isaccea, Letea, R3, R4, Sf. Gheorghe, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 30.01.2024, ora 08:00 –31.01.2024, ora 06:00**

**ÎN ŢARĂ**

Valorile termice diurne au fost în creștere față de intervalul precedent în majoritatea zonelor și s-au situat în general peste mediile multianuale ale datei, astfel că maximele s-au încadrat între -7 grade la Joseni și 8 grade la Timișoara, Banloc, Bozovici, Moldova Noua, Băile Herculane și Vărădia de Mureș. Cerul a avut unele înnorări pe parcursul zilei în sudul teritoriului, în depresiunile din estul Transilvaniei a fost ceață și nebulozitate joasă persistentă, iar în rest a fost mai mult senin. Vântul a suflat slab și moderat. Este strat de zăpadă la munte și măsura aseară la ora 20 -în platformele stațiilor meteorologice- până la 121 cm în Munții Făgăraș, pe alocuri în Transilvania și Moldova (până la 14...15 cm), dar și în Maramureș (până la 7 cm). La ora 6, temperatura aerului avea valori cuprinse între -19 grade la Întorsura Buzăului și 1 grad la Șiria (jud. Arad). Izolat, dimineața și noaptea, a fost ceață.

*Observaţii:de ieri de la ora 6 au fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Sibiu și 1 emisă de către SRPV Constanța.*

**LA BUCUREŞTI**

Valorile termice, comparabile cu cele din intervalul anterior, s-au situat pe parcursul zilei ușor peste cele specifice datei. Astfel, temperatura maximă a fost de 5 grade în Băneasa și de 6 grade la Filaret și Afumați, iar la ora 6 se înregistrau -4 grade la stația meteo Băneasa și -2 grade la Filaret și Afumați. Cerul a fost mai mult senin, iar vântul a suflat slab până la moderat.

**3. Prognoza meteorologică în intervalul 31.01.2024, ora 08:00 –01.02.2024, ora 08:00**

**ÎN ŢARĂ**

Valorile termice diurne vor crește ușor în cea mai mare parte a țării, însă dimineața și noaptea vremea va fi în continuare rece, local geroasă în Transilvania. Cerul va fi variabil în vestul, nordul și centrul țării și mai mult senin în rest. Vântul va sufla slab și moderat. Temperaturile maxime se vor situa între -1 și 12 grade, cu cele mai mari valori în zonele deluroase, iar cele minime se vor situa între -9 și 0 grade, mai mici în depresiunile Carpaților Orientali până în jurul a -15 grade. Dimineața și noaptea, pe alocuri se va forma ceață.

**LA BUCUREŞTI**

Vremea se va menține rece dimineața și noaptea. Temperatura maximă se va situa în jurul valorii de 8 grade, iar cea minimă va fi de -4...-2 grade, mai scăzută în zona preorășenească spre -7 grade. Cerul va fi mai mult senin, iar vântul va sufla slab până la moderat.

**4. Buletin nivometeorologic pentru perioada 30.01.2024 ora 20 - 31.01.2024 ora 20**

**Masivul Făgăraș:** **RISC MARE (4)**

La peste 1800 m, stratul de zăpadă recentă de la suprafaţă se va umezi şi tasa uşor pe fondul insolaţiei diurne şi încălzirii, formându-se doar o slabă legătură cu stratul mai vechi. Noaptea stratul umezit din cursul zilei va îngheţa, formându-se la suprafaţă cruste subţiri de gheaţă. Se vor menţine la suprafaţă în zona crestelor plăcile de vânt cu rezistenţă scăzută, formate de vântul intens din zilele precedente. În adâncime rezistenţa stratului este ceva mai mare, fiind intercalate cruste de gheaţă şi spre sol cristale cupă, dar cei 30-50 cm de zăpadă din partea superioară se menţin în continuare foarte instabili. În zonele adăpostite sunt prezente în continuare depozitele şi troienele de zăpadă de 1-2 metri. Acest ultim strat superior instabil de la suprafață poate aluneca cu ușurință peste cel vechi, în special la supraîncărcări, dar și spontan după-amiaza pe pantele suficient de înclinate, ducând la declanșarea de avalanșe de dimensiuni medii sau chiar mari. Riscul se menţine mare (4).

Sub 1800 m, în special pe versanții nordici, unde s-a acumulat mai multă zăpadă, se întâlnește un strat instabil în primii 20-30 cm. Pe anumite pante înclinate, în special de la altitudini de 1500-1800 m, mai ales la supraîncărcări, dar izolat posibil şi spontan după-amiaza pe fondul temperaturilor pozitive poate aluneca peste cel compact şi mai stabil din adâncime, favorizând astfel declanșarea unor avalanșe de dimensiuni mai mici, riscul fiind însemnat (3).

**Munţii Rodnei, Călimani-Bistriţei:** **RISC ÎNSEMNAT (3)**

La peste 1800 m, stratul de zăpadă acumulat în ultima săptămână nu a depăşit 15 cm, dar vântul intens a format troiene şi acumări însemnate în zonele adăpostite, iar în zona crestelor plăci de vânt. În profunzime stratul de zăpadă este stabilizat, având în interior cruste de gheață. Odată cu insolaţia diurnă şi încălzirea vremii, zăpada de la suprafaţă se va umezi şi tasa uşor. Pe pantele suficient de înclinate, stratul de la suprafaţă insuficient stabilizat va putea aluneca peste cel vechi, ducând la declanșarea unor avalanșe de dimensiuni până la medii, riscul fiind prezent atât spontan, dar mai ales la supraîncărcări. Riscul declanșării avalanșelor va fi însemnat(3).

Stratul a crescut uşor și la altitudini mai mici de 1800 m, unde la suprafață se întâlnește un strat instabil de zăpadă cu rezistență scăzută ce măsoară pe alocuri până la 25 cm. Vor fi condiţii de avalanșe de dimensiuni mici și medii, mai ales după-amiaza şi în condiţii de supraîncărcări, riscul menţinându-se însemnat(3).

**Munţii Bucegi:** **RISC ÎNSEMNAT (3)**

La peste 1800 m, în ultima săptămână ninsorile au depus local 20 cm de zăpadă, mai ales pe versanții nordici, iar vântul intens din nord a determinat formarea de numeroase plăci de vânt în zona crestelor, în special pe versanții estici și sudici, precum și depozite în zonele adăpostite. Acest strat este depus peste unul uşor stabilizat, de 15-20 cm de zăpadă cu rezistenţă şi stabilitate redusă, iar în profunzime stratul mai vechi este compact şi mai stabil. În condițiile insolaţiei, stratul instabil de până la 30 cm de la suprafață se va umezi uşor, legăturile care se vor forma cu stratul inferior vor fi slabe, acest ultim strat putând aluneca peste cel vechi la supraîncărcări, dar izolat și spontan mai ales după orele amiezii pe pantele suficient de înclinate, favorizând declanșarea unor avalanșe de dimensiuni medii și izolat mari. Riscul se menţine însemnat (3).

Sub 1800 m, odată cu insolaţia diurnă şi încălzirea vremii, stratul instabil de până la 20 cm de la suprafaţă se va umezi şi tasa, astfel încât acesta se va îngreuna suplimentar. Pe pantele înclinate, în special de la altitudini de 1500-1800 m, la supraîncărcări suplimentare, dar cu totul izolat şi spontan după-amiaza va putea aluneca peste cel mai vechi şi compactat din profunzime. Vor fi condiții pentru declanșarea unor avalanșe de dimensiuni mici, riscul fiind în continuare însemnat (3).

**Munţii Parâng:** **RISC ÎNSEMNAT (3)**

La peste 1800 m, ninsorile din ultima săptămână au acumulat 20-30 cm de zăpadă proaspătă peste stratul mai vechi şi stabilizat spre partea sa inferioară. Încălzirea vremii şi insolaţia diurnă va umezi uşor stratul de deasupra, unde noaptea se vor forma cruste subţiri de gheaţă. Pe pantele suficient de înclinate sau în zonele adăpostite unde sunt depozite mai mari de zăpadă se pot declanșa avalanșe de dimensiuni medii datorită alunecării stratului insuficient stabilizat de la suprafață sau prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi însemnat (3).

La altitudini mai mici de 1800 m, stratul de zăpadă este mai redus, dar între 1500 și 1800 m sunt văi unde zăpada este acumulată în depozite mai mari. Temperaturile diurne în creştere considerabilă faţă de zilele precedente vor umezi şi tasa stratul instabil din partea superioară, favorizând declanșarea unor avalanșe de dimensiuni mici, riscul fiind însemnat(3) mai ales la supraîncărcări după-amiaza.

**Munţii Țarcu-Godeanu:** **RISC ÎNSEMNAT (3)**

La peste 1800 m, în ultimele câteva zile, între 26 - 29 ianuarie, s-au semnalat precipitaţii însemnate (50 l/mp, 25 cm de zăpadă temporar viscolită), la suprafață fiind prezent un strat instabil ce depășește în unele zone 30-40 cm, depus peste stratul mai vechi și înghețat. În zonele înalte, spre creste, sunt formate numeroase plăci de vânt, iar în zonele adăpostite troiene şi depozite mari de zăpadă. Temperaturile pozitive diurne alături de insolația prezentă azi şi mâine vor favoriza ușoara umezire şi apoi tasare a stratului superior, care se poate rupe și aluneca ușor pe pantele suficient de înclinate, ducând la declanșarea de avalanșe de dimensiuni medii și izolat mari, atât spontan după-amiaza, dar mai ales la supraîncărcări. Riscul declanșării avalanșelor va fi însemnat (3).

La altitudini mai mici de 1800 m, stratul de zăpadă a crescut și aici, depășind pe alocuri 20-25 cm, cu zăpadă spulberată de la altitudini mai mari. În special între 1500 și 1800 m sunt văi cu acumulări mai importante de zăpadă. Datorită temperaturilor diurne pozitive, la suprafață zăpada se va compacta, stratul mai puțin stabil din partea superioară poate aluneca peste cel vechi și înghețat, ducând la declanșarea unor avalanșe de dimensiuni medii, riscul declanșării acestora fiind mai accentuat după-amiaza şi la supraîncărcări - risc însemnat(3).

**Masivul Ceahlău:** **RISC MODERAT (2)**

Stratul de zăpadă nu este foarte însemnat, în ultimele câteva zile acesta crescând cu până la 15 cm. Acest ultim strat de zăpadă are rezistență și stabilitate scăzută, iar cel vechi este in general stabilizat. Insolaţia şi temperaturile diurne pozitive vor stabiliza uşor stratul de deasupra, însă pe văile cu acumulări mai mari de zăpadă, la supraîncărcări în special după-amiaza se pot declanșa avalanșe mici, riscul fiind moderat (2).

**Masivul Vlădeasa:** **RISC ÎNSEMNAT (3)**

Zăpada acumulată de 15-20 cm din ultimele câteva zile, a fost depusă pe văi şi zonele adăpostite datorită vântului intens, fiind puțin stabilizată, depusă peste stratul compactat mai vechi. În zona crestelor se menţin plăcile de vânt chiar dacă temperaturile, în special cele diurne, vor fi în creştere, iar insolaţia va umezi şi tasa uşor zăpada de la suprafaţă. Stratul instabil din partea superioară poate aluneca peste cel vechi și înghețat, în special la supraîncărcări şi după-amiaza, ducând la declanșarea unor avalanșe mici și medii, riscul fiind însemnat(3).

**Evoluția vremii din perioada 29.01.2024 - 30.01.2024:**

Vremea a fost în general frumoasă, cu temperaturi negative ziua în toate masivele, iar noaptea şi dimineaţa a fost geroasă. Cerul a fost mai mult senin astăzi, cu unele înnorări temporare în cursul zilei de ieri când local în Carpaţii Orientali şi de Curbură s-a semnalat ceaţă, asociată izolat cu chiciură. Stratul de zăpadă s-a menţinut sau a scăzut cu până la 8 cm. Vântul a suflat slab și moderat, cu unele intensificări izolate de până la 80 km/h pe crestele din vestul Carpaților Meridionali, unde a spulberat zăpada. În cursul zilei de ieri la peste 2000 de metri în Făgăraş a fost semnalată o avalanşă mică, spontană de zăpadă uscată proaspătă.

**În data de 30.01.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 123 cm la Bâlea Lac, 80 cm la Vf. Omu, 83 cm Vf. Țarcu, 48 cm la Cuntu, 41 cm la Parâng, 39 cm la Predeal, 32 cm la Păltiniș, 21 cm la Sinaia, 17 cm la Fundata;

**Carpaţii Orientali:** 115 cm la Vf. Călimani, 66 cm la Vf. Lăcăuți, 60 cm la Bucin, 46 cm la Vf. Iezer, 43 cm la Ceahlău-Toaca, 25 cm la Poiana Stampei, 20 cm la Penteleu;

**Carpaţii Occidentali:** 66 cm la Stâna de Vale, 30 cm la Semenic, 17 cm la Vf. Vlădeasa, 9 cm la Băișoara, 2 cm la Roșia Montană.

**Prognoza vremii în intervalul 30.01.2024 ora 20 - 31.01.2024 ora 20:**

Vremea va fi frumoasă şi în încălzire, cu temperaturi pozitive ziua sub 2200 metri. Cerul va fi mai mult senin, izolat variabil spre sfârşitul intervalului în masivele vestice. Vântul va sufla slab la moderat, cu unele intensificări izolate de 40-50 km/h pe crestele Carpaţilor de Curbură. Izolat noaptea şi dimineaţa pe văi se va semnala ceaţă asociată și cu depuneri de chiciură. Stratul de zăpadă va continua să scadă, mai ales sub 1700 metri.

**Temperaturi prognozate în intervalul 30.01.2024 ora 20 - 31.01.2024 ora 20:**

**Peste 1800 m:** temperaturi minime: -10….-6 grade; temperaturi maxime: -2….4 grade;

**Sub 1800 m:** temperaturi minime: -6…-3 grade; temperaturi maxime: 4….10 grade.

**Vânt la peste 2000 m:** din sector nord-estic cu viteze de până la 50 km/h.

**Izoterma de 0 grade:** în urcare, de la 700-1000 m la 2200-2400 m cu valorile cele mai ridicate în masivele vestice și nordice.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** și ***Garda Naţională de Mediu - Comisariatul Judeţean*** ***Hunedoara*** informează că în data de 30.01.2024, la ora 10:40, a fost semnalată mortalitate piscicolă (de mică amploare) pe canalul Batiz, în zona localităţii Simeria, judeţul Hunedoara. Personalul de specialitate din cadrul S.G.A. Hunedoara s-a deplasat pe teren pentru investigaţii. Se va reveni cu informaţii.

***Administrația Națională Apele Române*** revine cu informaţii despre poluarea accidentală a cursurilor de apă Lohan şi Crasna în zona comunei Olteneşti, judeţul Vaslui, din data de 22.01.2024, ora 08:20, survenită ca urmare a deversării de dejecţii lichide de la Ferma Zootehnică Târzii, aparţinând SC Triagrisilv SRL Vaslui.

În data de 29.01.2024, ora 09:00, personalul L.C.A.- S.G.A. Vaslui s-a deplasat pe teren pentru prelevarea unor noi probe de apă din râurile Lohan, Crasna și Bârlad.

Rezultatele analizelor efectuate pe probele de apă prelevate în data de 29.01.2024 sunt următoarele:

- Râu Lohan - aval de gura de evacuare a canalului pluvial (circa 100 m): pH = 7,8/24,2°C; T apă = 0,8°C; turbiditate = 16,5 NTU; MTS = 7,8 mg/l; O2 dizolvat = 11,62 mg/l; grad saturaţie = 83,6 %; conductivitate = 1414 μS/cm; CCOCr = 49,7 mg/l; amoniu = 1,35 mg/l; azotiţi = 0,131 mg/l; azotaţi = 8,85 mg/l; azot total = 7,01 mg/l; fosfor total = 0,84 mg/l;

- Râu Crasna - aval de confl. râu Lohan, în zona podului DN 24: pH = 7,7/24,3 C; T apă = 0,5 C; turbiditate = 13,5 NTU; MTS = 9,3 mg/l; O2 dizolvat= 8,38 mg/l; grad saturaţie = 59,99 %; conductivitate = 1713 μS/cm; CCOCr = 43,4 mg/l; amoniu = 1,7 mg/l; azotiţi = 0,072 mg/l; azotaţi = 2,39 mg/l; azot total =4,2 mg/l; fosfor total = 0,69 mg/l;

- Râu Bârlad - aval de confl. râu Crasna: pH = 7,7/24,4 C; T apă = 0,8 C; turbiditate = 8,54 NTU; MTS = 6.3 mg/l; O2 dizolvat = 7,16 mg/l; grad de saturaţie = 51,51 %; conductivitate = 1481 μS/cm; CCOCr = 27,6 mg/l; amoniu = 5,6 mg/l; azotiţi = 0,085 mg/l; azotaţi = 5,62 mg/l; azot total = 7,28 mg/l; fosfor total = 0,93 mg/l.

În urma verificărilor efectuate în data de 29.01.2024, s-a constatat că s-au realizat operaţiuni de vidanjare a apelor pluviale impurficate colectate în canalul marginal al drumului (ape rezultate ca urmare a topirii zăpezilor).

Reprezentanţii S.G.A. Vaslui supraveghează zilnic cursurile de apă Lohan şi Crasna.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 29.01.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile**: **AR-2 (mun. Arad)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, în data de 29.01.2024, la ora 09:00, unei poluări accidentale a aerului cu o cantitate de aproximativ 1000 mc de gaze, în zona localităţii Satchinez, judeţul Timiş, din cauza unei avarii la colectorul de distribuţie gaze Călacea-Periam care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 29.01.2024-30.01.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea temporară a debitelor de apă cu 50% din volumul aferent treptei a III-a de restricţii la sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se aplică situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**